Það var klappað fyrir Þórólfi Guðnasyni sóttvarnalækni þegar hann settist til að fá fyrri skammtinn af AstraZeneca-bóluefninu í morgun. Þórólfur bar sig vel eftir bólusetninguna og segist alls ekki á leið til útlanda þótt hann sé bólusettur. Níu þúsund verða bólusett í Laugardalshöll í dag.
Þórólfur fékk höfðinglegar móttökur þegar hann kom í Laugardalshöll í morgun og mátti sjá að hann var hrærður yfir móttökunum. Bólusetningin sjálf tók fljótt af.
Þórólfur kenndi sér einskis meins eftir sprautuna.
Níu kórónuveirusmit greindust innanlands í gær. Þar af voru tveir ekki í sóttkví. Hluti smitanna tengist hópsmitinu á Suðurlandi, að sögn Hjördísar Guðmundsdóttur upplýsingafulltrúa Almannavarna, en þar hafa smit meðal annars greinst í leik- og grunnskóla. Ekkert smit greindist á landamærunum.
Þórólfur segir ekki búið að ná utan um hópsýkinguna sem nú er í gangi en hann er þó bjartsýnn. Útbreiðslan er enn takmörkuð og sjúkrahúsinnlögnum ekki að fjölga.